Document ID: 32007D0719

KOMMISSIONENS BESLUTNING
af 6. november 2007
om fordeling for produktionsåret 2007/08 af de vejledende støttebeløb mellem medlemsstaterne for et bestemt antal hektarer med henblik på omstrukturering og omstilling af vindyrkningsarealer i henhold til Rådets forordning (EF) nr. 1493/1999
(meddelt under nummer K(2007) 5293)
(Kun den bulgarske, den franske, den græske, den italienske, den maltesiske, den portugisiske, den rumænske, den slovakiske, den slovenske, den spanske, den tjekkiske, den tyske og den ungarske udgave er autentiske)
(2007/719/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 1493/1999 af 17. maj 1999 om den fælles markedsordning for vin (1), særlig artikel 14, stk. 1, og
ud fra følgende betragtninger:
(1)
Reglerne om omstrukturering og omstilling af vindyrkningsarealer er fastsat ved forordning (EF) nr. 1493/1999 og Kommissionens forordning (EF) nr. 1227/2000 af 31. maj 2000 om gennemførelsesbestemmelser til Rådets forordning (EF) nr. 1493/1999 om den fælles markedsordning for vin for så vidt angår produktionskapacitet (2).
(2)
I henhold til bestemmelserne om den finansielle planlægning og medfinansieringen af omstrukturerings- og omstillingsordningen i forordning (EF) nr. 1227/2000 skal henvisninger til et givet regnskabsår vedrøre betalinger, som medlemsstaterne rent faktisk har foretaget mellem den 16. oktober og den efterfølgende 15. oktober.
(3)
I henhold til artikel 14, stk. 3, i forordning (EF) nr. 1493/1999 tages der ved tildelingen af støttebeløbene til medlemsstaterne behørigt hensyn til den pågældende medlemsstats andel af Fællesskabets vindyrkningsareal.
(4)
Ved anvendelsen af artikel 14, stk. 4, i forordning (EF) nr. 1493/1999 skal støttebeløbet tildeles for et vist antal hektarer.
(5)
I henhold til artikel 1 i Kommissionens forordning (EF) nr. 968/2007 af 17. august 2007 om EF’s tilskud til de omstrukturerings- og omstillingsomkostninger, der er omhandlet i Rådets forordning (EF) nr. 1493/1999 for produktionsåret 2007/08 (3) gælder artikel 13, stk. 3, i forordning (EF) nr. 1493/1999 for produktionsåret 2007/08 og med visse undtagelser for regioner, der er klassificeret som konvergensregioner i henhold til Rådets forordning (EF) nr. 1083/2006 af 11. juli 2006 om generelle bestemmelser for Den Europæiske Fond for Regionaludvikling, Den Europæiske Socialfond og Samhørighedsfonden og ophævelse af forordning (EF) nr. 1260/1999 (4). Derfor kan EF medfinansiere en større andel af omstrukturerings- og omstillingsudgifterne i konvergensområderne.
(6)
Der bør tages hensyn til kompensationen for vinproducenternes indkomststab i den periode, hvor vindyrkningsarealerne endnu ikke giver udbytte.
(7)
Hvis en medlemsstats faktiske udgifter for et givet regnskabsår ligger under en tærskel på 75 % af de beløb, der oprindeligt er tildelt, nedsættes de udgifter, som kan anerkendes for det følgende regnskabsår, og det tilsvarende samlede areal, med en tredjedel af forskellen mellem denne tærskel og de faktiske udgifter i det pågældende regnskabsår, jf. artikel 17, stk. 5, i forordning (EF) nr. 1227/2000. Denne bestemmelse gælder for produktionsåret 2007/08 for Tyskland og Grækenland, hvis udgifter for regnskabsåret 2007 udgør 74 % af det oprindeligt tildelte beløb, for Luxembourg, hvis udgifter for regnskabsåret 2007 udgør 71 % af det oprindeligt tildelte beløb, for Malta, hvis udgifter for regnskabsåret 2007 udgør 40 % af det oprindeligt tildelte beløb, og for Slovakiet, hvis udgifter for regnskabsåret 2007 udgør 27 % af det oprindeligt tildelte beløb. I henhold til artikel 1, stk. 3, i Kommissionens forordning (EF) nr. 922/2007 af 1. august 2007 om fravigelse af forordning (EF) nr. 1227/2000 for så vidt angår en overgangsforanstaltning for støttebeløbene til Bulgarien og Rumænien til omstrukturering og omstilling (5) gælder denne nedsættelse ikke for Bulgarien og Rumænien for produktionsåret 2007/08.
(8)
I henhold til artikel 14, stk. 2, i forordning (EF) nr. 1493/1999 tilpasses de foreløbige støttebeløb ud fra de faktiske udgifter og de af medlemsstaterne oplyste reviderede overslag over udgifter under hensyntagen til ordningens formål og de disponible midler -
VEDTAGET FØLGENDE BESLUTNING:
Artikel 1
Fordelingen mellem medlemsstaterne af de vejledende støttebeløb for produktionsåret 2007/08 for et bestemt antal hektarer med henblik på omstrukturering og omstilling af vindyrkningsarealer efter forordning (EF) nr. 1493/1999 er fastsat i bilaget til denne beslutning.
Artikel 2
Denne beslutning er rettet til Republikken Bulgarien, Den Tjekkiske Republik, Forbundsrepublikken Tyskland, Den Hellenske Republik, Kongeriget Spanien, Den Franske Republik, Den Italienske Republik, Republikken Cypern, Storhertugdømmet Luxembourg, Republikken Ungarn, Republikken Malta, Republikken Østrig, Den Portugisiske Republik, Rumænien, Republikken Slovenien og Den Slovakiske Republik.
Udfærdiget i Bruxelles, den 6. november 2007.

Labels: 18
15
19
6